ฮันโซ (โอเวอร์วอตช์)

ฮันโซ ชิมาดะ () เป็นตัวละครที่ปรากฏตัวครั้งแรกในวิดีโอเกมโอเวอร์วอตช์ ค.ศ. 2016 ซึ่งเป็นวิดีโอเกมฮีโรชูตเตอร์มุมมองบุคคลที่หนึ่งที่พัฒนาโดยบริษัทบลิซซาร์ดเอ็นเตอร์เทนเมนต์ และเป็นต้นกำเนิดของแฟรนไชส์เกมดังกล่าว นอกเหนือจากเกมโอเวอร์วอตช์แล้ว ฮันโซยังปรากฏตัวในสื่ออื่น ๆ ที่เกี่ยวข้อง เช่น ภาพยนตร์แอนิเมชันสั้นและเว็บคอมิกส์ รวมถึงเป็นตัวละครที่เล่นได้ในเกมออนไลน์แบบหลายผู้เล่นอย่างฮีโรส์ออฟเดอะสตอร์ม และเขาได้ปรากฏตัวอีกครั้งในโอเวอร์วอตช์ 2 ซึ่งเป็นภาคต่อของเกมต้นฉบับที่วางจำหน่ายใน ค.ศ. 2022

ตัวละครนี้มีเชื้อสายญี่ปุ่นและเป็นพี่ชายของเก็นจิ ซึ่งเป็นตัวละครที่ผู้เล่นสามารถควบคุมได้อีกตัวหนึ่ง พี่น้องทั้งสองเป็นสมาชิกของตระกูลชิมาดะ ซึ่งเป็นตระกูลอาชญากรสมมุติของญี่ปุ่น โดยในเรื่องราวเบื้องหลัง ฮันโซถูกผู้อาวุโสของตระกูลบังคับให้ฆ่าเก็นจิ ฮันโซได้ทำตามหน้าที่อย่างซื่อสัตย์แต่หัวใจสลาย จึงประณามครอบครัวของตนและหนีออกจากญี่ปุ่นเพื่อเดินทางไปทั่วโลก เพื่อแสวงหาการไถ่บาปจากสิ่งที่ตนเคยทำในอดีต ส่วนในเกม เขาได้รับการจัดอยู่ในประเภทตัวละครโจมตีที่มีระดับความยากสูง เขาเป็นนักธนูที่มีความสามารถในการยิงธนูเป็นชุดอย่างรวดเร็วเพื่อโจมตีเป้าหมายสำคัญ รวมถึงการกระโดดไปข้างหน้า ตลอดจนการเปิดเผยตำแหน่งของผู้เล่นฝ่ายตรงข้าม

ฮันโซได้รับการตอบรับอย่างดีจากทั้งเหล่านักวิจารณ์และแฟน ๆ โดยได้รับคำชมในด้านการพัฒนาตัวละครที่เกี่ยวข้องกับน้องชาย, การออกแบบตัวละคร และความสามารถของเขา อย่างไรก็ตาม บรรดานักวิจารณ์ได้ตั้งข้อสังเกตว่า ตัวละครนี้จำเป็นต้องได้รับการฝึกเพื่อให้สามารถใช้งานได้อย่างมีประสิทธิภาพในเกม

 อ้างอิง 

 แหล่งข้อมูลอื่น 

 Official design reference guide by Blizzard Entertainment.

หมวดหมู่:ตัวละครชาวญี่ปุ่นในวิดีโอเกม
หมวดหมู่:ตัวละครที่เป็นนักยิงธนู
หมวดหมู่:ตัวละครที่เป็นนินจา
หมวดหมู่:ตัวละครชายในวิดีโอเกม
หมวดหมู่:ตัวละครโอเวอร์วอตช์
หมวดหมู่:ตัวละครวิดีโอเกมที่ปรากฏตัวครั้งแรกในปี พ.ศ. 2559
หมวดหมู่:การพรรณนาทางวัฒนธรรมของฮัตโตริ ฮันโซ